Storeier barberer verdien på Heimstaden-investering
Det svenske pensjonsfondet Alecta skriver ned verdiene av sin investering i Heimstaden Bostad med ytterligere nær ni milliarder svenske kroner. Dermed har 25 prosent forduftet det siste året.  Alecta skriver ned verdien av sin investering i den Ivar Tollefsen-dominerte boliggiganten Heimstaden Bostad med ytterligere 8,7 milliarder svenske kroner, tilsvarende 18,8 prosent.  Dermed har Alecta skrevet ned verdien av investering med 12,7 milliarder svenske kroner, tilsvarende 25 prosent, i 2023.  Det fremgår av en pressemelding over Alectas årsresultat for 2023 onsdag.  «Heimstaden Bostad, som er Alectas største enkeltengasjement med investeringer på ca. 50 milliarder svenske kroner, ble negativt påvirket av renteoppgangen. Dette førte til en betydelig nedgang i verdien av Alectas eierandel i selskapet», heter det. Av nedskrivingen på 8,7 milliarder skyldes 2,1 milliarder en nedgang på 4,5 prosent i Heimstaden Bostads substansverdi, og 6,6 milliarder en rabatt på 15 prosent på Alectas aksjer basert på en uavhengig markedsvurdering ved årsskifte, ifølge selskapet.  – Tillitskrise Alecta har også tapt stort på selskapets investeringer i amerikanske nisjebanker. Pensjonsfondet tapte sine investeringer på 20 milliarder svenske kroner da Silicon Valley Bank, Signature Bank og First Republic Bank kollapset.  – 2023 var et svært turbulent år som skapte en betydelig tillitskrise for Alecta. Vi har iverksatt flere tiltak, men er fullt klar over at det vil ta tid og kreve hardt arbeid å gjenvinne kundenes tillit, sier Alecta-sjef Peder Hasslev i dagens melding. Største investering Alecta har de seneste årene investert totalt 49 milliarder svenske kroner i Heimstaden Bostad, som er pensjonsfondets største enkeltinvestering. Fondet har i kjølvannet av stigende renter og fallende eiendomsverdier måtte skrive ned investeringene med flere milliarder og har ventet ytterligere nedskrivninger.  Senere har det fremkommet at tidligere ansatte i Alecta som har vært sentrale i investeringene, i dag jobber for eller med Ivar Tollefsen. Hasslev har siden han tiltrådte stilling i fjor høst hatt full gjennomgang av investeringen i Heimstaden Bostad, med både interne og eksterne granskinger, som igjen har avledet etterforskning av svensk Økokrim, etter anmeldelse fra Finansinspektionen. – Det her er en investering som Alecta ikke burde ha gjort, sa Alecta-sjefen til Dagens Industri i september. – For lite innflytelse Sentralt står en hemmelig og kontroversiell aksjonæravtale. Hasslev mener avtalen er for «ubalansert» og at Alecta får for lite betalt for risikoen selskapet tar, samt har «litt for lite» innflytelse, sier han til DI. – Vi kommer til å gjøre alt vi kan for å forbedre vilkårene – alt, sa han til den svenske avisen. Alecta-sjefen har også flagget at en eventuell økonomisk støtte til Heimstaden Bostad i en refinansiering, vil være avhengig av vilkårene. Ingen endringer Ivar Tollefsen har offentlig vært åpen for å diskutere aksjonæravtalen. Han har også åpnet for at Heimstaden AB vil kunne redusere sin eierandel. Heimstaden Bostad avkrefter overfor E24 at det siden har blitt gjort endringer i aksjonæravtalen. – Det har det siste kvartalet ikke skjedd noen endringer i eierstrukturen i Heimstaden Bostad eller i aksjonæravtalen, sier kommunikasjonsdirektør Christian Dreyer i Heimstaden Bostad til E24. Bevegelige andeler Aksjonæravtalen danner også grunnlag for Heimstaden AB og institusjonelle aksjonærers løpende beholdning av ordinære aksjer og preferanse.  Per utgangen av 2023 har Alecta økt sin kapitalandel til 39,4 prosent, fra 38 prosent per tredje kvartal, mens Tollefsen-kontrollerte Heimstadens reduserer andel er redusert fra 38 prosent til 34,8 prosent. Stemmeandelene er uendret på 30,4 og 50,1 prosent, respektivt. Heimstaden Bostad definerer kapitalandelen som hver aksjonærs andel av selskapets verdsettelse, som justereres kvartal for kvartal. Det er også kapitalandelene som oppgis i selskapets aksjonæroversikt, mens de bakenforliggende eierandelene er ukjent. 
Det svenske pensjonsfondet Alecta har nedskrevet verdien av deres investering i boliggiganten Heimstaden Bostad med nesten 9 milliarder svenske kroner, noe som utgjør rundt 25% av verdien siste året. Denne nedskrivningen skyldes i stor grad en renteoppgang som har påvirket Heimstaden Bostads verdi negativt.  I tillegg til de store tapene på Heimstaden Bostad, har Alecta også tapt store beløp på sine investeringer i amerikanske nisjebanker. Alectas største investering de siste årene har vært i Heimstaden Bostad, der de har investert totalt 49 milliarder svenske kroner. Dette har ført til en tillitskrise for Alecta, og selskapet jobber nå for å gjenvinne kundenes tillit.  I kjølvannet av nedskrivningene har det blitt avdekket at tidligere ansatte i Alecta, som var sentrale i investeringene, nå jobber for eller med Heimstaden Bostads hovedeier, Ivar Tollefsen.